ປ. ໂອບາມາ ວ່າ ຈະສືບຕໍ່ກົດດັນ ໃຫ້ແກ້ໄຂ ວິກິດການ ຢູເຄຣນ ໂດຍທາງການທູດ (ສະໄລດ໌/ວີດີໂອ)
ປະ​ທາ​ນາ​ທິບໍດີ​ ໂອ​ບາ​ມາ ​ໄດ້​ພົບ​ປະກັບ ຜູ້ນຳ​ຢູ​ເຄຣນ ​ທີ່​ທຳນຽບຂາວ​ ຊຶ່ງ​ທ່ານໃຫ້​ຄຳ​ໝັ້ນສັນ​ຍາ​ວ່າ ຈະ​ສືບ​ກົດ​ດັນ ​ເພື່ອ​ໃຫ້ແກ້​ໄຂ​ວິ​ກິດ​ການ​ ໃນຢູ​ເຄຣນ ໂດຍທາງ​ການ​ທູດ.
ປະທານາທິບໍດີສະຫະລັດ ທ່ານ ບາຣັກ ໂອບາມາ ໄດ້ພົບປະກັບ ຜູ້ນຳຂອງຢູເຄຣນ ຢູ່ທີ່ທຳນຽບຂາວໃນວັນພະຫັດວານນີ້ ຊຶ່ງທ່ານ ໄດ້ໃຫ້ຄຳໝັ້ນສັນຍາຕໍ່ແຂກທີ່ມາຢ້ຽມຢາມວ່າ ຈະສືບຕໍ່ເຄື່ອນ ໄຫວລະດົມນາໆຊາດໃນການກົດດັນ ເພື່ອແກ້ໄຂວິກິດການໃນ ຢູເຄຣນ ດ້ວຍວິທີທາງການທູດ ປະທານາທິບໍດີຢູເຄຣນ ທ່ານ Petro Poroshenko ໃນເວລາ ຕໍ່ມາໄດ້ກ່າວຕໍ່ບັນດານັກຂ່າວວ່າ ທ່ານຫວັງວ່າການຢຸດຍິງ ທີ່ໄດ້ ດຳເນີນມາເປັນເວລາ 2 ອາທິດແລ້ວນັ້ນ ຢູ່ທີ່ປະເທດຂອງທ່ານຍັງ ຄົງຈະໄດ້ ຮັບການເຄົາລົບຢູ່ຕໍ່ໄປ ແລະນຳໄປສູ່ການມີສັນຕິພາບ ໃນຂອບເຂດທີ່ກວ້າງຂວາງ ນອກນັ້ນທ່ານຍັງກ່າວອີກວ່າ ທ່ານພໍ ໃຈກັບລະດັບຂອງການຊ່ວຍເຫຼືອທີ່ບໍ່ແມ່ນອຸບປະກອນທາງທະຫານ ຈາກວໍຊິງຕັນທີ່ໃຫ້ແກ່ປະເທດຂອງທ່ານ ໃນການຕໍ່ສູ້ຕ້ານພວກແບ່ງແຍກດິນແດນນິຍົມ ຣັດເຊຍ ຢູ່ໃກ້ໆຊາຍແດນຣັດເຊຍນັ້ນ ກ່ອນໜ້ານັ້ນ ໃນວັນພະຫັດວານນີ້ ຢູ່ທີ່ລັດຖະສະພາສະຫະລັດ ທ່ານ Poroshenko ໄດ້ສະແດງຄວາມຮູ້ບຸນຄຸນ ຕໍ່ລັດຖະສະພາສະຫະລັດ ສຳຫລັບການຊ່ວຍເຫຼືອຂອງ ສະຫະລັດ ແຕ່ຢູ່ໃນຄຳປາໄສ ທີ່ມີຄວາມ ຍາວ 40 ນາທີ ຊຶ່ງໄດ້ມີສຽງຕົບມື ດັງກ້ອງຂຶ້ນ ເປັນຕອນໆນັ້ນ ທ່ານ Poroshenko ຍັງໄດ້ຮຽກຮ້ອງໃຫ້ສະຫະລັດ ສະໜອງອາວຸດທະຫານ ໂດຍກ່າວຕໍ່ບັນດາສະມາຊິກສະພາວ່າ ຍິ່ງໄປກວ່ານັ້ນ ທ່ານໄດ້ຮຽກຮ້ອງໃຫ້ສະຫະລັດ ມີຄວາມໜັກແໜ້ນ ໃນການລົງໂທດເພີ້ມ ຕື່ມຕໍ່ຣັດເຊຍ ຊຶ່ງບັນດາລັດຖະບານປະເທດຕາເວັນຕົກ ກ່າວຫາວ່າ ປະກອບອາວຸດ ແລະ ຍັງໃຫ້ສະໜັບສະໜຸນ ຕໍ່ ການກໍ່ກະບົດ ທີ່ພວມດຳເນີນຢູ່ໃນເວລານີ້